Поштовани суграђани,

даме и господо,

изузетна ми је част и велико задовољство што у овом свечаном тренутку могу све вас да поздравим, пожелим добродошлицу и захвалим вам што сте се одазвали нашем позиву да заједнички прославимо Дан Града Сомбора.

Ако посматрамо георафски и демографски, Сомбор није велики град, али на мапи Србије, наш град је изузетно значајан када говоримо о традицији и богатству културне баштине.

Велики песник равнице Мирослав Мика Антић, је у једном од својих надахнутих записа, можда најсликовитије описао наш град овим речима:

„Сомбор је један од оних јаких градова који су улазили у историју плаховито и нагло, у паорским чизмама, преко пијаце и трговине, у војничким цокулама преко рана, медаља и гробова, у лакованим грађанским ципелама, преко осмеха и поклоњене руже“.

Тај спој супротности у потпуности се пресликао на све сегменте живота и обликовао један хармоничан мултикултурални и мултиетнички град који се поноси својом лепезом различитости.

И немам сумње да смо сви ми на ове чињенице нескромно поносни...

Међутим, таква баштина свима нама, којима историја у једном часу дарује време за управљање градом као што је наш град, изузетно обавезује.

Тим који води овај град је свестан те обавезе.

Она није ни лака, ни безначајна, али управо зато представља изазов који желимо да преточимо у развојну шансу и да учинимо квалитативни помак услова у којима живимо.

У том смислу, планирамо да ове године завршимо постројење за прераду воде у Бачком Моноштору, али и да започнемо радове на изградњи бустер станице у Стапару, чиме ћемо решити вишедеценијски проблем становника Стапара и Дорослова који ће коначно пити кавитетну воду.

Улажемо такође веома значајна средства којима ћемо омогућити уштеду енергије и дати допринос заштити животне средине.

У самом граду ћемо наставити да улажемо у проширење канализационе мреже, а потом, у наредним годинама планирамо да комплетно реконструишемо пречистач отпадних вода.

У наредним месецима, Спортски центар „Соко“ ће добити котларницу на гас која ће обезбедити бољу снабдевеност топлотном енергијом Градског базена и хале „Мостонга“, али ће поред уштеда енергије, допринети смањењу загађења животне средине.

Радови на Градској хали „Мостонга“ ту неће бити заустављени, већ ћемо извршити комплетну замену постојеће расвете штедљивом лед расветом.

Објекат Градске хале „Мостонга“ је пре свега намењен за тренажне процесе наших спортских клубова, па смо у циљу побољшања услова и квалититета тренинга ове године повећали средства за спортисте за око 6 милиона динара, у које смо укалкулисали и повећање висинине тренерских плата. са 15 на 20 хиљада динара месечно.

За допринос екологији и здравијој животној средини, јесенас смо уклонили три дивље депоније са државног пољопривредног земљишта у Бачком Брегу, Бачком Моноштору и Дорослову, а у септембру смо заједно са сомборском Пољопривредном стручном службом успешно спровели акцију у којој је прикупљено готово пет тона амбалажног отпада од средстава за заштиту биља које се користи у пољопривредној производњи.

Када већ помињем пољопривредну производњу, овде бих навео да ћемо и ове године субвенцијама подржавати пољопривреднике који имају регистрована пољопривредна газдинства, а у плану нам је и изградња атарских путева и отресишта за тракторе и другу пољопривредну механизацију чиме несумњиво доприносимо безбедности учесника у саобраћају.

Наш град је град зеленила и бођоша, како ми локално зовемо стабла копривића, и по томе је Сомбор препознатљив. Већ следећег месеца и на јесен ове године, очекују нас велике акције садње ове стабала како у граду тако и у насељеним местима.

У циљу спречавања стварања дивљих депонија и сметлишта, наставићемо са куповином контејнера за кабасти отпадни материјал који ће се распоређивати по селима, а ускоро ће кренути и постављање 150 контејнера за стакло тако да ће наши суграђани имати и могућност да адекватно одложе и стаклену амбалажу.

Заиста веома значајан пројекат којим ћемо омогућити адекватно уклањање и прераду отпада, који ће поред огромног еколошког доприноса допринети и отварању нових радних места јесте изградња Регионалног центра за управљање отпадном за који смо комплетно завршили пројектно-техничку документацију.

И у овој години наставићемо сарадњу са представницима цркава и даље пружати подршку улагањем у верске објекте. Овде бих навео да смо определили средства за наставак радова за изградњу православног храма у Кљајићеву, али и да су окончани радови на цркви у Великом католичком гробљу у самом граду и римокатоличкој цркви Блажене девице Марије у Светозару Милетићу.

Наставићемо добру сарадњу и са представницима националних мањина, те ће заједнички пројекти свакако бити један од приоритета и у 2021. години.

Посебно бих нагласио да смо од ове јесени по први пут кроз партиципативно буџетирање предвидели да свака месна заједница, како градска, тако и сеоска, делегира по један предлог пројекта по избору грађана са те територије, а чија реализација ће ове године бити финансирана средствима градског буџета.

Модел по коме смо у процес партиципативног буџетирања увели у средње школе, када ученици сами изгласавају који је пројекат за њих важан да се реализује баш у њиховој школи и који се наставља и ове године, постао је модел за већину градова у Србији.

Идеје које смо до сада реализовали, али и које планирамо да остваримо у наредном периоду заједно са нашим партнеримана различитим пројектима, треба да учине такав помак који ће нам омогућити да у нашем граду створимо повољнији амбијент за развој привреде, туризма, културе, образовања, здравства, социјалне заштите...

Овде бих поменуо да завршетак радова на реконструкцији антитуберкулозног диспанзера и његову трансформацију у Ковид амбуланту. Реконструкција породилишта и улагање у здравство ће свакако бити приоритет у овој години као и наставак улагања у установе образовања, додела стипендија, суфинансирање приватних вртића како би се смањиле листе чекања...

Упркос пандемији и улагања у културу су остала на виском нивоу ове године...

Наш град је много учинио и даље ће чинити у области социјалне заштите најрањивијих категорија становништва и одржавање али и побољшање квалитета услуга које им пружамо. Дакле, наставићемо да финансирамо услуге помоћи и неге у кући за стара лица, персоналну асистенцију за самостални живот особа са инвалидитетом, дневног боравка за лица са сметњама уразвоју, али настављамо и са финансирањем куваних оброка у такозваној народној кухињи и доделом пакета прехрамбених производа за материјално најугроженије становнике са наше територије.

Истакао бих нашу амбицију и интензивну сарадњу са Канцеларијом за јавна улагања Републике Србије и да је најреалније да ћемо ове године започети реконструкцију старачког дома на Апатинском путу и објекта Центра за социјални рад, а с јесени и изградњу новог блока болнице.

Такође, у завршници смо израде пројеката за реконструкцију старачког дома на Првомајском булевару на Селенчи и друге фазе реконструкције Дома здравља у Мирној улици, а започећемо и пројектовање са доградњом у ОШ „Никола Вукићевић“.

Побољшање квалитета путне инфраструктуре и изградња саобраћајница нам је и даље у фокусу. Уз значајну финансијску подршку Управе за капитална улагања Аутономне покрајине Војводине, настављамо изградњу друге етапе локалног пута Стапар – Сивац који има регионални значај.

Улагаћемо у реконструкцију општинских путева и тротоара, а план нам је да ове године започнемо са јавним приватним партнером и асфалтирање свих неасфалтираних улица у нашем граду којих нажалост има у значајној мери.

Планирамо да и ове године урадимо један кружни ток, а новина ће бити што од ове године планирамо да сваке године урадимо и по једну бициклистичку стазу. За ову годину предвиђена је изградња бициклистичке стазе на Стапарском путу.

Наставак изградње шеталишта дуж обале Великог бачког канала од моста на Апатинском путу ка тромеђи је предвиђено у овогодишњем буџету и биће један од значајних пројеката.

Поменуо бих и комплетну замену постојеће расвете лед расветом, како у граду, тако и у свим насељеним местима, која је такође планирана за ову годину.

И за сам крај, један од најзначајнијих пројеката од кога очекујемо објективни искорак према инвеститорима је изградња брзе саобраћајнице која ће се простирати трасом од Бачког Брега, преко Сомбора, Куле, Врбаса, Србобрана, Бечеја, Новог Бечеја па до Накова, чиме ће се повезати две државе чланице Европске уније са којима имамо заједничку границу, а то су Мађарска и Румунија.

Почетак реализације овог великог пројекта који има потенцијал регионалног значаја везујемо за септембар месец ове године.

Драги гости и суграђани, желим са овог места да поручим свима вама са којима делимо ове свечарске тренутке, да смо тим који жели да сарађује у циљу квалитетнијег живота свих наших суграђана, јер само у духу заједништва можемо учинити да остваримо живот у нашем граду лепшим и лакшим.

У име прославе 272.-ге годишњице „Слободног краљевског града Сомбора“;

У име прославе 280 година узгајања кукуруза који је најважнија ратарска култура сомборске пољопривреде;

У име стогодишњице „Буњевачког кола“;

У име моношторских Рома;

У име просперитета и напретка Сомбора - честитам вам Дан Града Сомбора!

Живео Сомборе!